สวัสดีครับคุณ ผมมีอาการ จุกท้องน้อยลงมาที่อัณฑะด้านขวาครับ ปัสสาวะแสบบางครั้ง ผมช่วยตัวเองทุกวันครับ ผมไปหามา อัลตร้าซาลด์ดู ตรงท้องปกติทุกอย่างครับ ผมถ่ายวันละครั้งครับ บางวันก็ไม่ถ่าย บอกว่าเพราะถ่ายน้อยลมมันดันที่ลำไส้ทำให้จุกท้องน้อย ก็ให้ยาถ่ายมาครับ ถ่ายออกปกติแล้ว แต่ยังจุกตรงอัณฑะอยู่ครับ อัณฑะด้านขวาจะอยู่สูงกว่าด้านซ้ายครับ ผมลองเอามือดันอัณฑะด้านขวาขึ้น มันจะจุกครับ นั่งอยู่เฉยๆจะรู้สึกแปลกๆที่อัณฑะครับ มันไม่เชิงปวดมันรู้สึกอยู่ยากๆครับ ผมเลยอยากทราบว่า อาการแบบนี้ใช่ เส้นเลือดดำขอดในถุงอัณฑะมั้ยครับ ผมเพิ่งอายุ18ครับ
สวัสดีค่ะ ภาวะหลอดเลือดดำอัณฑะขอด (varicocele) เป็นภาวะที่หลอดเลือดดำในถุงอัณฑะบวมหรือขยายตัวขึ้น โดยมักพบที่ข้างซ้ายมากกว่าข้างขวา เนื่องจากอัณฑะข้างซ้ายมีลักษณะทางกายวิภาคของระบบหลอดเลือดดำแตกต่างจากข้างขวา และมีปัจจัยเอื้อต่อการเกิดหลอดเลือดขอดได้มากกว่า เพราะหลอดเลือดดำของอัณฑะข้างซ้ายเชื่อมต่อกับหลอดเลือดดำไตโดยเป็นมุมฉาก ทำให้การไหลเวียนเลือดในบริเวณนั้นสะดวกน้อยกว่าหลอดเลือดดำของอัณฑะข้างขวาที่เชื่อมต่อกับท่อเลือดดำโดยตรงภาวะหลอดเลือดดำอัณฑะขอด มักพบมากในช่วงอายุ 15-25 ปี สาเหตุไม่ทราบแน่ชัด ส่วนการช่วยตัวเองบ่อยๆ นั้น ไม่ได้เป็นสาเหตุที่ทำให้เกิดภาวะนี้ขึ้นมาค่ะ ส่วนอาการ อาจมีหรือไม่มีก็ได้ หากมีอาการได้แก่ อัณฑะข้างหนึ่งโต เมื่อคลำดูจะมีลักษณะนุ่ม หยุ่นๆ มีสีคล้ำแบบหลอดเลือดดำ อาจจะยุบไปได้เมื่อนอนลง หลังจากทำงานหรือออกกำลังกาย อาจจะรู้สึกปวดหน่วงๆ ขึ้น และมักจะมีอาการปวดมากขึ้นในตอนบ่ายๆ ถึงค่ำ และเมื่อนอนราบอาการจะทุเลาลงทั้งนี้ อาการจุกอัณฑะที่เป็นอยู่ อาจไม่ได้เกิดจากภาวะหลอดเลือดดำอัณฑะขอดเพียงอย่างเดียว แต่อาจเกิดจากสาเหตุอื่นๆ อีกได้ เช่น ไส้เลื่อนขาหนีบ มีก้อนเนื้องอกในถุงอัณฑะ หรือเคยมีอัณฑะอักเสบ เป็นต้นส่วนการตรวจอัลตราซาวด์นั้น หากตรวจเฉพาะบริเวณท้องน้อย ไม่ได้ตรวจอัลตราซาวด์ที่อัณฑะโดยตรง ก็อาจไม่สามารถวินิจฉัยภาวะหลอดเลือดดำอัณฑะขอด ไส้เลื่อน หรือก้อนเนื้องอกในถุงอัณฑะได้ ดังนั้น หากอาการจุกๆ ที่อัณฑะไม่หายไป แนะะนำควรกลับไปพบแพทย์เฉพาะทางด้านศัลยกรรมทางเดินปัสสาวะเพื่อตรวจเพิ่มเติมต่อไปค่ะ ในเบื้องต้น ก็ควรพยายามอย่าให้ท้องผูกอีก เพราะย่อมทำให้มีอาการปวดท้องน้อยได้ค่ะ และควรงดการยกของหนักต่างๆ ไปก่อน